b'\n_START_ARTICLE_\nLydighedsn\xc3\xa6gtelse\n_START_PARAGRAPH_\nLydighedsn\xc3\xa6gtelse foreligger, n\xc3\xa5r man ikke efterkommer en lydighedspligt, eller n\xc3\xa5r man mods\xc3\xa6tter sig et lydighedskrav, alts\xc3\xa5 n\xc3\xa6gter at g\xc3\xb8re som man bliver instrueret (beordret) til at g\xc3\xb8re. En lydighedspligt kan foreligge i kraft af et ans\xc3\xa6ttelses- eller kommando-forhold. Kommandoforhold med lydighedspligt kendes is\xc3\xa6r fra milit\xc3\xa6ret, men findes ogs\xc3\xa5 hos politiet \xe2\x80\x93 begge steder hvor en tilspidset situation vil kunne kr\xc3\xa6ve disciplineret opf\xc3\xb8rsel. Meget ofte er der ikke hjemmel til at kr\xc3\xa6ve en egentlig lydighedspligt efterkommet, og det er i den situation, at parterne kan v\xc3\xa6re uenige om retten til lydighedsn\xc3\xa6gtelse._NEWLINE_Lydighedspligten foreligger kun, s\xc3\xa5fremt den givne ordre er b\xc3\xa5de lovlig og tjenstlig. En ordre, som indeb\xc3\xa6rer overtr\xc3\xa6delse af en lov beh\xc3\xb8ver man s\xc3\xa5ledes ikke overholde, men en beordring vil sammen med n\xc3\xb8dv\xc3\xa6rge kunne lempe en efterf\xc3\xb8lgende straf. En ordre, som \xc3\xa5benlyst ikke er tjenstlig \xe2\x80\x93 eksempelvis krav om, at man skal sl\xc3\xa5 chefens gr\xc3\xa6spl\xc3\xa6ne \xe2\x80\x93 skal heller ikke adlydes._NEWLINE_Hvis en undergiven f\xc3\xa5r en ordre, som den p\xc3\xa5g\xc3\xa6ldende anser for at v\xc3\xa6re ulovlig eller ikke tjenstlig, kan den p\xc3\xa5g\xc3\xa6ldende \xe2\x80\x93 efter omst\xc3\xa6ndighederne \xe2\x80\x93 g\xc3\xb8re indsigelse til d\xc3\xa9n der har givet ordren, klage til en overordnet eller om forn\xc3\xb8dent n\xc3\xa6gte at adlyde ordren. Da manglende lovlighed kan v\xc3\xa6re et fortolkningssp\xc3\xb8rgsm\xc3\xa5l, er hovedreglen, at en ordre, som efter indsigelse gentages, skal adlydes._NEWLINE_Lydighedsn\xc3\xa6gtelse vil kunne have ans\xc3\xa6ttelsesretlige konsekvenser og i milit\xc3\xa6ret tillige udl\xc3\xb8se straf efter milit\xc3\xa6r straffelovs \xc2\xa7 11, som behandles af en milit\xc3\xa6r audit\xc3\xb8r. Planl\xc3\xa6gger flere soldater eller civile bes\xc3\xa6tningsmedlemmer sammen lydighedsn\xc3\xa6gtelse, foreligger der mytteri._NEWLINE_Et s\xc3\xb8sterbegreb er pligtfors\xc3\xb8mmelse.'